ᱢᱟᱦᱟ ᱥᱤᱵᱽᱨᱟᱛᱨᱤ

ᱢᱟᱦᱟᱥᱤᱵᱽᱨᱟᱛᱨᱤ ᱫᱚ ᱦᱤᱱᱫᱩ ᱠᱚᱣᱟᱜ ᱢᱤᱫ ᱧᱩᱛᱩᱢᱟᱱ ᱯᱟᱨᱟᱵᱽ ᱠᱟᱱᱟ  ᱾ ᱱᱚᱶᱟ ᱫᱚ ᱵᱷᱚᱜᱚᱵᱟᱱ ᱥᱤᱵᱽ ᱟᱜ ᱢᱟᱨᱟᱝ ᱯᱟᱨᱟᱵᱽ ᱠᱟᱱᱟ ᱾ 

ᱯᱷᱟᱹᱜᱩᱱ ᱠᱨᱩᱥᱱᱚ ᱪᱚᱛᱩᱨᱫᱚᱥᱤ ᱦᱤᱞᱚᱜ ᱢᱟᱦᱟᱥᱤᱵᱽᱨᱟᱛᱨᱤ ᱯᱟᱨᱟᱵᱽ ᱫᱚᱠᱚ ᱢᱟᱱᱟᱣᱟ ᱾ ᱢᱟᱱᱟᱣ ᱵᱟᱛᱟᱣ ᱢᱮᱱᱟᱜ-ᱟ ᱚᱛᱮ ᱚᱶᱟᱝ ᱨᱮᱱᱟᱜ ᱮᱛᱚᱦᱚᱵ ᱱᱚᱶᱟ ᱢᱟᱦᱟᱸ ᱠᱷᱚᱱ ᱜᱮ ᱦᱩᱭ ᱞᱮᱱ ᱛᱟᱦᱮᱸᱫ ᱾ ᱢᱟᱨᱮ ᱠᱟᱹᱦᱱᱤ ᱞᱮᱠᱟᱛᱮ ᱱᱚᱶᱟ ᱢᱟᱦᱟᱸ ᱫᱚ ᱚᱶᱟᱝ ᱨᱮᱱᱟᱜ ᱮᱛᱚᱦᱚᱵ ᱚᱜᱽᱱᱤᱞᱤᱸᱜᱽ ( ᱡᱟᱦᱟᱸ ᱫᱚ ᱢᱟᱦᱟᱫᱮᱵᱽ ᱟᱜ ᱢᱟᱨᱟᱝ ᱢᱩᱴᱷᱟᱹᱱ ᱛᱟᱭ ) ᱟᱜ ᱚᱯᱮᱞᱚᱜ ᱠᱷᱚᱱ ᱦᱩᱭ ᱟᱠᱟᱱᱟ ᱾ ᱱᱤᱭᱟᱹ ᱦᱤᱞᱚᱜ ᱜᱮ ᱵᱷᱚᱜᱚᱵᱟᱱ ᱥᱤᱵᱽ ᱟᱜ ᱵᱟᱯᱞᱟ ᱫᱮᱵᱤ ᱯᱟᱨᱵᱚᱛᱤ ᱥᱟᱶ ᱦᱩᱭ ᱞᱮᱱ ᱛᱟᱦᱮᱸᱫ ᱾ ᱥᱮᱨᱢᱟ ᱨᱮ ᱦᱩᱭᱩᱜ ᱠᱟᱱ  ᱑᱒ ᱥᱤᱵᱽᱨᱟᱛᱨᱤ ᱠᱷᱚᱱ ᱢᱟᱦᱟᱥᱤᱵᱽᱨᱟᱛᱨᱤ ᱫᱚ ᱡᱚᱛᱚ ᱠᱷᱚᱱ  ᱢᱟᱨᱟᱝ ᱟᱜ ᱯᱟᱨᱟᱵᱽ ᱢᱮᱱᱛᱮ ᱢᱟᱱᱟᱣ ᱵᱟᱛᱟᱣ ᱢᱮᱱᱟᱜ-ᱟ ᱾  ᱵᱷᱟᱨᱚᱛ ᱥᱟᱶ ᱥᱟᱶᱛᱮ ᱯᱩᱨᱟᱹ ᱜᱩᱱᱤᱭᱟᱹ ᱨᱮ  ᱢᱟᱦᱟᱥᱤᱵᱽᱨᱟᱛᱨᱤ ᱟᱜ ᱥᱚᱱᱚᱛ ᱯᱟᱨᱵᱽ ᱟᱹᱰᱤ ᱜᱮ ᱨᱟᱹᱥᱠᱟᱹ ᱨᱚᱢᱚᱡᱽ ᱥᱟᱶᱛᱮ ᱠᱚ ᱢᱟᱱᱟᱭᱟ ᱾ 

ᱠᱟᱥᱢᱤᱨ ᱥᱮᱭᱵᱽ ᱟᱜ ᱢᱚᱱᱚᱛ ᱨᱮ ᱱᱚᱶᱟ ᱯᱟᱨᱟᱵᱽ ᱫᱚ ᱦᱟᱨ-ᱨᱟᱛᱨᱤ ᱟᱨ ᱨᱚᱲ ᱨᱚᱯᱚᱲ ᱨᱮᱫᱚ 'ᱦᱮᱨᱟᱛᱷ' ᱟᱨᱵᱟᱝ 'ᱦᱮᱨᱚᱛᱷ' ᱦᱚᱸᱠᱚ ᱢᱮᱛᱟᱦᱟᱜ-ᱟ ᱾ 

 ᱠᱟᱹᱦᱱᱤ 

ᱢᱟᱦᱟᱥᱤᱵᱽᱨᱟᱛᱨᱤ ᱥᱟᱶ ᱡᱩᱲᱟᱹᱭ ᱟᱠᱟᱱ ᱟᱹᱰᱤ ᱢᱟᱨᱮ ᱠᱟᱛᱷᱟ ᱥᱮ ᱠᱟᱹᱦᱱᱤ ᱦᱚᱸ ᱢᱮᱱᱟᱜ-ᱟ ᱺ 

 ᱫᱚᱨᱮᱭᱟ ᱢᱚᱱᱛᱷᱚᱱ 
ᱫᱚᱨᱮᱭᱟ ᱢᱚᱱᱛᱷᱚᱱ ᱫᱚ ᱡᱤᱭᱟᱹᱛ ᱚᱢᱨᱩᱛ ᱞᱮᱱ ᱚᱰᱚᱠ ᱞᱟᱹᱜᱤᱫ ᱴᱷᱟᱹᱣᱠᱟᱹ ᱞᱮᱱ ᱛᱟᱦᱮᱸᱫ, ᱤᱠᱷᱟᱹᱱ ᱚᱱᱟ ᱥᱟᱶᱛᱮ ᱜᱮ ᱦᱚᱞᱟᱦᱚᱞ ᱧᱩᱛᱩᱢᱟᱱ ᱵᱤᱥ ᱦᱚᱸ ᱚᱰᱚᱠ ᱞᱮᱱ ᱛᱟᱵᱮᱸᱫ ᱾ ᱦᱚᱞᱟᱦᱚᱞ ᱵᱤᱥ ᱨᱮᱫᱚ ᱚᱶᱟᱝ ᱱᱟᱥ ᱨᱮᱱᱟᱜ ᱫᱟᱲᱮ ᱛᱟᱦᱮᱸ ᱠᱟᱱᱟ ᱟᱨ ᱚᱱᱟ ᱠᱷᱟᱹᱛᱤᱨ ᱜᱮ ᱥᱩᱢᱩᱝ ᱵᱷᱚᱜᱚᱵᱟᱱ ᱥᱤᱵᱽ ᱜᱮ ᱱᱚᱶᱟ ᱵᱤᱥ ᱫᱚᱭ ᱪᱟᱵᱟ ᱫᱟᱧᱮᱭᱟᱜ ᱛᱟᱦᱮᱸᱫ ᱾ ᱵᱷᱚᱜᱚᱵᱟᱱ ᱥᱤᱵᱽ ᱫᱚ ᱦᱚᱞᱟᱦᱚᱞ ᱧᱩᱛᱩᱢᱟᱱ ᱵᱤᱥ ᱫᱚ ᱟᱡᱟᱜ ᱦᱚᱴᱚᱜ ᱨᱮᱭ ᱫᱚᱦᱚ ᱞᱮᱫ ᱛᱟᱦᱮᱸᱫ ᱾ ᱵᱤᱥ ᱩᱱᱟᱹᱜ ᱫᱟᱲᱮᱭᱟᱱ ᱛᱟᱦᱮᱸ ᱠᱟᱱᱟ ᱪᱤ ᱵᱷᱚᱜᱚᱵᱟᱱ ᱥᱤᱵᱽ ᱟᱹᱰᱤ ᱵᱟᱹᱲᱛᱤ ᱦᱟᱨᱠᱮᱛ ᱥᱟᱦᱟᱣ ᱦᱩᱭ ᱟᱫᱮ ᱛᱟᱦᱮᱸᱫ  ᱟᱨ ᱚᱱᱟᱛᱮ ᱩᱱᱤᱭᱟᱜ ᱦᱚᱴᱚᱜ ᱫᱚ ᱞᱤᱞ ᱜᱮ ᱧᱮᱞ ᱞᱮᱱ ᱛᱟᱦᱮᱸᱫ ᱾ ᱚᱱᱟ ᱠᱷᱟᱹᱛᱤᱨ ᱜᱮ ᱵᱷᱤᱜᱚᱵᱟᱱ ᱥᱤᱵᱽ ᱫᱚ 'ᱱᱤᱞᱠᱚᱸᱛᱷ' ᱧᱩᱛᱩᱢ ᱛᱮᱦᱚᱸ ᱵᱷᱟᱹᱜᱤ ᱩᱯᱨᱩᱢᱢᱮᱱᱟᱜ ᱛᱟᱭᱟ ᱾ ᱛᱤᱠᱪᱷᱟᱹ ᱞᱟᱹᱜᱤᱫ ᱛᱤᱠᱪᱷᱤᱭᱟᱹ ᱠᱚᱫᱚ ᱫᱮᱵᱽᱛᱟ ᱟᱨ ᱵᱷᱚᱜᱚᱵᱟᱱ ᱥᱤᱵᱽ ᱫᱚ ᱯᱩᱨᱟᱹ ᱧᱤᱜᱟᱹ ᱵᱮᱸᱜᱟᱫ ᱛᱟᱵᱮᱸᱱ ᱨᱮᱱᱟᱜ ᱠᱚ ᱢᱮᱛᱟᱫ ᱠᱚᱣᱟ ᱾ ᱱᱚᱝᱠᱟ ᱫᱮᱵᱽᱛᱟ ᱠᱚ ᱵᱷᱚᱜᱚᱵᱟᱱ ᱥᱤᱵᱽ ᱟᱜ ᱪᱤᱱᱛᱟᱹ ᱨᱮ ᱥᱚᱱᱛᱚᱨ ᱠᱚ ᱛᱟᱦᱮᱸ ᱮᱱᱟ ᱾ ᱥᱤᱵᱽ ᱠᱚ ᱨᱟᱹᱥᱠᱟᱹ ᱚᱪᱚᱭᱮ ᱟᱨ ᱵᱮᱸᱜᱮᱜ ᱚᱪᱚᱭᱮ ᱞᱟᱹᱜᱤᱫ ᱛᱮ ᱫᱮᱵᱽᱛᱟ ᱠᱚᱫᱚ ᱞᱮᱠᱟᱱ ᱞᱮᱠᱟᱱ ᱮᱱᱮᱫ ᱟᱨ ᱨᱩ ᱚᱨᱚᱝ ᱠᱚᱠᱚ ᱨᱩ ᱠᱮᱫ-ᱟ ᱾ ᱡᱟᱦᱟᱸ ᱞᱮᱠᱟ ᱥᱮᱛᱟᱜ ᱮᱱᱟ, ᱩᱱᱠᱩᱣᱟᱜ ᱵᱷᱚᱠᱛᱤ ᱛᱮ ᱠᱩᱥᱤ ᱟᱠᱟᱱ ᱵᱷᱚᱜᱚᱵᱟᱱ ᱥᱤᱵᱽ ᱫᱚ ᱩᱱᱠᱩ ᱡᱚᱛᱚ ᱦᱚᱲ ᱛᱷᱩᱢ ᱮ ᱮᱢᱟᱫ ᱠᱚᱣᱟ ᱾ ᱥᱤᱵᱽᱨᱟᱛᱨᱤ ᱫᱚ ᱱᱚᱶᱟ ᱜᱷᱚᱴᱚᱱ ᱨᱮᱱᱟᱜ ᱯᱟᱨᱟᱵᱽ ᱜᱮ, ᱡᱟᱦᱟᱸ ᱛᱮ ᱥᱤᱵᱽ ᱫᱚ ᱯᱩᱨᱟᱹ ᱚᱶᱟᱝ ᱮ ᱵᱟᱧᱪᱟᱣ ᱠᱮᱫ-ᱟ ᱾ ᱩᱱ ᱠᱷᱚᱱ ᱜᱮ ᱥᱤᱵᱽ ᱢᱟᱱᱟᱣ ᱵᱟᱛᱟᱣ ᱮ ᱠᱟᱱ ᱦᱚᱲ ᱠᱚᱫᱚ ᱤᱱᱟᱹ ᱦᱤᱞᱚᱜ ᱩᱯᱟᱹᱥ ᱠᱚ ᱛᱟᱦᱮᱸᱱᱟ ᱾

 ᱥᱤᱠᱟᱹᱨᱤᱭᱟᱹ ᱠᱟᱛᱷᱟ 

ᱢᱤᱫ ᱫᱷᱟᱣ ᱯᱟᱨᱵᱚᱛᱤ ᱫᱚ ᱵᱷᱚᱜᱚᱵᱟᱱ ᱥᱤᱵᱽ ᱥᱚᱝᱠᱚᱨ ᱮ ᱠᱩᱞᱤ ᱠᱮᱫᱮᱭᱟ, ᱚᱱᱠᱟ ᱫᱚ ᱚᱠᱟ ᱡᱚᱛᱚ ᱠᱷᱚᱱ ᱢᱟᱨᱟᱝ ᱤᱠᱷᱟᱹᱱ ᱟᱞᱜᱟ ᱩᱯᱟᱹᱥ ᱵᱚᱜᱟ ᱵᱳᱨᱳ ᱠᱟᱹᱢᱤ ᱦᱚᱨᱟ ᱠᱟᱱᱟ, ᱡᱟᱦᱟᱸᱛᱮ ᱜᱩᱨᱚᱜ ᱴᱚᱴᱷᱟ ᱨᱤᱱ ᱡᱤᱵᱽ ᱠᱚ ᱟᱢᱟᱜ ᱛᱷᱩᱢ ᱟᱹᱰᱤ ᱟᱞᱜᱟ ᱛᱮᱠᱚ ᱟᱢᱮᱴ ᱫᱟᱲᱮᱭᱟᱜ ᱠᱟᱱᱟ ? ᱛᱮᱞᱟ ᱨᱮ ᱥᱤᱵᱽ ᱫᱚ ᱯᱟᱨᱵᱚᱛᱤᱭ ᱢᱮᱛᱟ ᱟᱫᱮᱭᱟ ᱪᱤ 'ᱥᱤᱵᱽᱨᱟᱛᱨᱤ' ᱨᱮ ᱯᱟᱹᱥ ᱨᱮᱱᱟᱜ ᱱᱤᱭᱚᱢ ᱞᱟᱹᱭ ᱠᱟᱛᱮ ᱱᱚᱶᱟ ᱠᱟᱛᱷᱟᱭ ᱟᱸᱡᱚᱢ ᱟᱫᱮᱭᱟ - ᱢᱤᱫ ᱫᱷᱟᱣ ᱪᱤᱛᱨᱚᱵᱷᱟᱱᱩ ᱧᱩᱛᱩᱢᱟᱱ ᱢᱤᱫ ᱥᱤᱠᱟᱹᱨᱤᱭᱟᱹᱭ ᱛᱟᱦᱮᱸ ᱠᱟᱱᱟ ᱾ ᱡᱟᱱᱣᱟ ᱠᱚ ᱜᱚᱡ ᱠᱟᱛᱮ ᱩᱱᱤ ᱫᱚ ᱟᱡᱟᱜ ᱜᱷᱟᱨᱚᱸᱡᱽ ᱮ ᱪᱚᱲᱟᱣ ᱮᱫ ᱛᱟᱦᱮᱸᱫ, ᱩᱱᱤ ᱫᱚ ᱢᱤᱫ ᱥᱟᱦᱩᱠᱟᱨ ᱴᱷᱮᱱ ᱫᱷᱟᱹᱨᱛᱤᱭ ᱛᱟᱦᱮᱸ ᱠᱟᱱᱟ ᱾ ᱤᱠᱷᱟᱹᱱ ᱩᱱᱤᱭᱟᱜ ᱫᱷᱟᱹᱨᱛᱤ ᱚᱠᱛᱚ ᱨᱮ ᱵᱟᱭ ᱦᱟᱞᱟ ᱫᱟᱲᱮᱭᱟᱫ-ᱟ ᱾ ᱨᱟᱹᱜᱤ ᱟᱠᱟᱱ ᱥᱟᱵᱩᱠᱟᱨ ᱫᱚ ᱥᱤᱠᱟᱹᱨᱤᱭᱟᱹ ᱥᱤᱵᱽᱢᱚᱴᱷ ᱨᱮ ᱦᱟᱹᱲᱤ ᱠᱟᱛᱮᱭ ᱫᱚᱦᱚ ᱠᱮᱫᱮᱭᱟ ᱾ ᱤᱱᱟᱹ ᱦᱤᱞᱚᱜ ᱫᱚ ᱥᱤᱵᱽᱨᱟᱛᱨᱤ ᱛᱟᱦᱮᱸ ᱠᱟᱱᱟ ᱾ 

ᱥᱤᱠᱟᱹᱨᱤᱭᱟᱹ ᱫᱚ ᱫᱷᱮᱭᱟᱱ ᱢᱚᱱᱮᱨᱮ ᱛᱟᱦᱮᱸ ᱠᱟᱛᱮ ᱥᱤᱵᱽ ᱥᱟᱶ ᱡᱩᱲᱟᱹᱭ ᱫᱷᱚᱨᱚᱢᱤᱭᱟᱹ ᱠᱟᱛᱷᱟ ᱟᱸᱡᱚᱢ ᱟᱠᱟᱭ ᱛᱟᱦᱮᱸ ᱮᱱᱟ ᱾ ᱪᱚᱛᱩᱨᱫᱚᱥᱤ ᱦᱤᱞᱚᱜ ᱫᱚ ᱩᱱᱤ ᱥᱤᱵᱽᱨᱟᱛᱨᱤ ᱵᱽᱨᱚᱛ ᱠᱟᱛᱷᱟ ᱦᱚᱸᱭ ᱟᱸᱫᱚᱢ ᱠᱮᱫ-ᱟ ᱾ ᱟᱹᱭᱩᱵ ᱮᱱ ᱠᱷᱟᱱ ᱜᱮ ᱥᱟᱦᱩᱠᱟᱨ ᱫᱚ ᱩᱱᱤ ᱟᱡ ᱴᱷᱮᱱ ᱮ ᱦᱚᱦᱚ ᱟᱫᱮᱭᱟ  ᱟᱨ ᱫᱷᱟᱹᱨᱛᱤ ᱦᱟᱞᱟᱭ ᱨᱮᱱᱟᱜ ᱠᱟᱛᱷᱟᱭ ᱢᱮᱛᱟ ᱟᱫᱮᱭᱟ ᱾ ᱥᱤᱠᱟᱹᱨᱤᱭᱟᱹ ᱫᱚᱥᱟᱨ ᱦᱤᱞᱚᱜ ᱡᱚᱛᱚ ᱫᱷᱟᱹᱨᱛᱤᱭ ᱦᱟᱞᱟ ᱨᱩᱣᱟᱹᱲᱟ ᱢᱮᱱᱛᱮ ᱠᱟᱛᱷᱟᱭ ᱫᱚᱦᱚ ᱠᱮᱫ-ᱟ ᱟᱨ ᱛᱚᱞ ᱨᱷᱚᱱ ᱫᱚᱭ ᱨᱟᱲᱟ ᱫᱩᱜ ᱮᱱᱟ ᱾ ᱟᱡᱟᱜ ᱫᱤᱱᱟᱹᱢ ᱟ ᱠᱟᱹᱢᱤ ᱞᱮᱠᱟᱛᱮ ᱜᱮ ᱵᱤᱨ ᱛᱮ ᱥᱮᱸᱫᱽᱨᱟ ᱞᱟᱹᱜᱤᱫ ᱮ ᱚᱰᱚᱠ ᱮᱱᱟ ᱾ᱤᱠᱷᱟᱹᱱ ᱫᱤᱱ ᱥᱟᱨᱟ ᱵᱚᱸᱫᱽ ᱚᱲᱟᱜ ᱨᱮᱭ ᱛᱟᱦᱮᱸ ᱠᱟᱱ ᱠᱷᱟᱹᱛᱤᱨ ᱨᱮᱸᱦᱮᱡ ᱛᱮᱛᱟᱝ ᱛᱮᱭ ᱠᱟᱹᱦᱤᱞ ᱪᱟᱵᱟᱭᱮᱱᱟ ᱾ ᱥᱮᱸᱫᱽᱨᱟ ᱞᱟᱹᱜᱤᱫ ᱩᱱᱤ ᱫᱚ ᱢᱫ ᱯᱩᱠᱷᱨᱤ ᱥᱩᱨ ᱨᱮ ᱵᱮᱞ ᱫᱟᱨᱮ ᱴᱷᱮᱱ ᱮ ᱡᱤᱨᱟᱹᱣ ᱮᱱᱟ ᱾ ᱵᱮᱞ ᱫᱟᱨᱮ ᱞᱟᱛᱟᱨ ᱨᱮ ᱢᱤᱜ ᱥᱤᱵᱽ ᱞᱤᱸᱜᱽ ᱛᱟᱦᱮᱸ ᱠᱟᱱᱟ ᱡᱟᱦᱟᱸ ᱫᱚ ᱥᱟᱠᱟᱢ ᱛᱮ ᱮᱥᱮᱫ ᱟᱠᱟᱱ ᱛᱟᱦᱮᱸᱫ ᱾ ᱥᱤᱠᱟᱹᱨᱤᱭᱟᱹ ᱫᱚ ᱚᱱᱟ ᱵᱟᱭ ᱵᱟᱰᱟᱭ ᱫᱟᱲᱮᱭᱟᱫ-ᱟ ᱾

 ᱥᱟᱹᱠᱷᱭᱟᱹᱛ 

 ᱵᱟᱦᱨᱮ ᱡᱚᱱᱚᱲ 

 Maha Shivaratri celebrations in the USA by The Pluralism Project